Muhammad Yusuf ijodi va hayoti haqida hujjatli film suratga olindi

“O‘zbekkino” Milliy agentligi qoshidagi Yoshlar tajriba ijodiy 5-studiyasi O‘zbekiston xalq shoiri Muhammad Yusufning 60 yilligiga bag‘ishlab “Bu yorug‘ dunyoda o‘chmas chirog‘im” hujjatli filmini suratga oldi. Film “Turkiston” saroyida shoir yubileyiga bag‘ishlangan tantanali yig‘ilishda namoyish etiladi. Bu haqda “O‘zbekkino” milliy agentligi xabar berdi.

 Muhammad Yusuf. Kollaj: fikr.uz
Yoshlar tajriba ijodiy 5-studiyasi direktori Izzatilla Saidjabborov hujjatli film O‘zbekiston Respublikasi Prezidentining 2013-yil 27-dekabrda qabul qilingan “O‘zbekiston xalq shoiri Muhammad Yusufning 60 yilligini nishonlash to‘g‘risida”gi qarori ijrosini ta’minlash maqsadida “O‘zbekkino” Milliy agentligi buyurtmasi bilan ishlanganini qayd etdi.
─ Xalqona va samimiy she’rlarida Vatanni, mustaqillikni yonib kuylagan shoirning hayoti va ijodi haqida hikoya qiluvchi film ssenariysini O‘zbekiston xalq shoiri Sirojiddin Said yozib berdi. Yosh kinorejissor Ayub Shahobiddinov va operator Azizbek Arziqulov tasvirga oldi, ─ dedi I. Saidjabborov.